A BIZOTTSÁG HATÁROZATA
(2004. szeptember 8.)
az agrárstatisztikák javítására irányuló 2004. évi technikai cselekvési terv második szakaszának jóváhagyásáról
(Az értesítés a B(2004) 3374. számú dokumentummal történt)
(2004/637/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közösségi agrárstatisztika tökéletesítéséről szóló, 1996. június 25-i 96/411/EK tanácsi határozatra (1) és különösen annak 4. cikke (1) bekezdésére és 6. cikke (2) bekezdésére,
mivel:
(1)
A Bizottság a 96/411/EK határozatnak megfelelően minden évben technikai cselekvési tervet dolgoz ki az agrárstatisztikákkal kapcsolatban.
(2)
A megfelelő közösségi politikák végrehajtása érdekében javítani kell az európai mezőgazdaság fizikai vonatkozásairól szóló adatokat, és létre kell hozni a csatlakozó országokban a mezőgazdasági üzemek szerkezetére vonatkozó információs rendszereket.
(3)
A 96/411/EK határozatnak megfelelően a Közösség hozzájárul az egyes tagállamokban a nemzeti rendszerek kiigazítása során felmerülő költségekhez, illetve a technikai cselekvési terv részét képező, új vagy növekvő igényekkel kapcsolatos előkészítő munkák költségeihez.
(4)
A korábbi cselekvési tervek alapján megkezdett egyes tevékenységeket össze kell vonni, és az eddigi erőfeszítéseket folytatni kell.
(5)
A 2004. évben esedékes bővítés szükségessé teszi a 2004-es cselekvési terv két szakaszban történő végrehajtását. E cselekvési terv első szakaszát a 2004/366/EK bizottsági határozat (2) hagyta jóvá. Most az említett cselekvési terv második szakaszát kell jóváhagyni.
(6)
Az e határozatban előírt intézkedések összhangban vannak az Agrárstatisztikai Állandó Bizottság véleményével,
ELFOGADTA EZT A HATÁROZATOT:
1. cikk
Az e határozathoz csatolt, az agrárstatisztikák javítására irányuló 2004. évi technikai cselekvési terv második szakasza (TAPAS 2004 - 2. szakasz) jóváhagyásra kerül.
2. cikk
Ennek a határozatnak a tagállamok a címzettjei.
Kelt Brüsszelben, 2004. szeptember 8-án.